### Beslutningstema

I denne sag træffes beslutning om bemyndigelse til forvaltningen om at foretage jordkøb i forbindelse med anlæg af et kanaliseringsanlæg, samt finansiering heraf på [adresse] ved [adresse].

### Historik

På Økonomiudvalgsmødet den 22. marts 2022 blev det besluttet, at der i forbindelse med et salg af kommunal jord til etablering af et nyt aflastningsområde ved [adresse], skulle gives en anlægsbevilling til en venstresvingbane ind til området.

### Sagsfremstilling

Forvaltningen har arbejdet videre med projektet. For at sikre trafikafviklingen til og fra området, skal der ud over en venstresvingsbane anlægges en højresvingsbane ind mod området. Det var også et krav fra Vejdirektoratet i forbindelse med godkendelsen af lokalplanen for området, at der etableres en krydsningshelle vest for adgangsvejen med en stiforbindelse via Timmermanns Vej til [adresse].

Fordi dele af projektet ligger inden for 100 m afstand til statsvejen, skal hele projektet officielt godkendes af Vejdirektoratet. Projektforslaget er nu sendt til teknisk godkendelse hos Vejdirektoratet, og det forventes ikke, at der kommer yderligere krav til udformningen af kanaliseringen.

For at fremtidssikre anlægget ønsker Tønder Kommune, at der friholdes et areal i nordsiden af [adresse], så der senere kan blive anlagt en stiforbindelse (dobbeltrettet cykelsti) til cykelstien langs statsvejen uden at Tønder Kommune senere skal erhverve areal eller at det sker, at der da er anlagt bygninger/parkeringsareal, som umuliggør en evt. senere cykelsti.

Det samlede anlæg kan ikke anlægges inden for eksisterende vejmatrikel, og det bliver nødvendigt at købe areal til vejudvidelsen. Som udgangspunkt ønsker Tønder Kommune at indgå frivillige aftaler omkring arealerhvervelse med de berørte lodsejere. Skulle det ikke være muligt at indgå en frivillig aftale, agter Tønder Kommune at ekspropriere det nødvendige areal. Forvaltningen forventer, at erhvervelse af arealet vil være ukompliceret og foreslår, at forvaltningen bemyndiges til at indlede forhandlinger med lodsejerne.

### Økonomi

På investeringsoversigten er der tidligere frigivet 0,900 mio. kr. til projektering og anlæg af kanalisering på [adresse] (projekt 947)

De samlede omkostninger til projektet forventes at udgøre 1,900 mio. kr. Der er således en manglende finansiering på 1,000 mio. kr.

Det kan i den forbindelse oplyses, at der til projekt "Kanalisering af [adresse] (857)" forventes et mindreforbrug på ca. 1,000 mio. kr. som ultimo 2023 vil blive tilført kassebeholdningen.

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | forvaltningen bemyndiges til at optage forhandling med de berørte lodsejere, med henblik på at opnå en frivillig aftale om arealerhvervelse på ekspropriationslignende vilkår, |
| at | ekspropriation til arealerhvervelse indledes, hvis der ikke kan opnås forlig ved frivillig aftale, |
| at | der afsættes og frigives et yderligere rådighedsbeløb i 2024 på 1,000 mio. kr. til projektering og anlæg af kanalisering på [adresse] (947), |
| at | finansiering sker af kassebeholdningen, og |
| at | indstillingen videresendes til Økonomiudvalget og Kommunalbestyrelsen. |

### Beslutning

Indstillingen anbefales.

Teknik- og Miljøudvalget erklærede Frode Petersen for inhabil i sagen. Frode Petersen deltog derfor ikke i behandlingen af punktet.